钦定古今图书集成/明伦汇编/闺媛典/第330卷 > 孟昶妻周氏
## 钦定古今图书集成/明伦汇编/闺媛典/第330卷 > 孟昶妻周氏

按《晋书列女传》，孟昶妻周氏，昶弟𫖮妻，又其从妹也。
二家并丰财产。初，桓元常推重昶，而刘迈毁之，昶知，
深自惋失。及刘裕将建义，与昶定谋，昶欲尽散财物
以供军粮。其妻非常妇人，可语以大事，乃谓之曰：“刘
迈毁我于桓公，便是一生沦陷，决当作贼。卿幸可早
尔离绝，脱得富贵，相迎不晚也。”周氏曰：“君父母在堂，
欲建非常之谋，岂妇人所谏？事之不成，当于奚官中
奉养，夫家义无归志也。”昶怆然久之而起。周氏追昶
坐云：“观君举厝，非谋及妇人者，不过欲得财物耳。”时
其所生女在抱，推而示之曰：“此而可卖，亦当不惜，况
资财乎？”遂倾资产以给之，而托以他用。及事之将举，
周氏谓𫖮妻曰：“昨梦殊不好，门内宜浣濯沐浴以除
之，且不宜赤色，我当悉取作七日藏厌𫖮。”妻信之，所
有绛色者悉敛以付焉。乃置帐中，潜自剔绵，以绛与
昶，遂得数十人，被服赫然，悉孟氏所出，而家人不之
知也。